Thomas Danielsen (V), 2023-10-11:
Tak for det, formand.
Lovforslaget udmønter dele af den politiske aftale, der hedder »Gode rammer for udvikling af Københavns Lufthavn«, og med aftalen fastslås det, at lufthavnen er af afgørende betydning for Danmarks forbindelser til omverdenen og for dansk økonomi.
Det er derfor essentielt, at vi sikrer gode og tidssvarende rammer for lufthavnen, der bedst muligt understøtter Danmarks behov.
Den nuværende udbygningslov, som foreslås erstattes af nærværende forslag, er fra 1980 med en række ændringer fra 1992.
F.eks. er passagerantallet i lufthavnen gået fra 12 millioner passagerer i 1992 til 30 millioner i 2019 før covid-19.
Derudover står lufthavnen som følge af den grønne omstilling over for en fundamental forandring i de kommende år, som vil kræve store investeringer.
Det er vigtigt, at Københavns Lufthavn forbliver en konkurrencedygtig og attraktiv lufthavn, så der er økonomi til at investere i omstillingen, og at København kan tiltrække de nyeste og mest miljøvenlige fly.
Det er således på høje tid, at vi genbesøger rammerne for arealanvendelsen i Danmarks største lufthavn.
Det er vigtigt at slå fast, at det her lovforslag ikke handler om, om der skal være vækst i lufthavnen eller ej.
Banesystemet i lufthavnen kan håndtere noget i retning af en fordobling af det nuværende passagerantal, og lufthavnen har også inden for den gældende lov mulighed for at bygge nye terminaler.
Så lovforslaget handler altså ikke om, der skal være udvikling eller ej, men om gode rammer for udviklingen.
Overordnet medfører lovforslaget to væsentlige ændringer.
For det første muliggør lovforslaget, at tværbanen forkortes og forskydes, hvilket frigiver areal til, at de eksisterende passagervendte områder kan udbygges.
Det vil sikre, at det nuværende høje serviceniveau i lufthavnen bevares, hvor passagererne f.eks. ikke skal tage en bus eller andet transportmiddel mellem de forskellige terminaler, som vi ser det i andre større lufthavne.
Derudover sikrer det en fortsat direkte adgang til den kollektive transport såsom metro, bus og tog.
For det andet ændres arealanvendelsesbestemmelsen, så selskabet, der driver lufthavnen, i højere grad selv kan tilpasse anvendelsen af arealet løbende i takt med udviklingen.
Det sker ud fra en betragtning om, at det på lang sigt er svært at forudse udviklingen i og behovet for, hvad der skal ligge i en moderne lufthavn.
Lufthavnens areal vil dog fortsat være underlagt restriktioner, der skal sikre, at arealet først og fremmest anvendes til at opfylde samfundets behov for gode forbindelser til omverdenen.
Det gøres ved at lægge en betingelse ind om, at anlæg, bygninger og faciliteter på lufthavnsarealet skal have tilknytning til de aktiviteter, der udføres i lufthavnen.
Med de her afsluttende ord om forslaget vil jeg gerne takke for en god drøftelse af det fremsatte lovforslag, og jeg ser frem til udvalgsbehandlingen af lovforslaget.
Endelig vil jeg gerne understrege, at jeg som transportminister bliver en lille smule stolt over de ordførere, der er på transportområdet, fordi man netop på trods af mange høringssvar og på trods af mange holdninger til lufthavne skelner mellem, hvad vi rent faktisk lovgiver om, og hvad man har af ideologiske holdninger i de forskellige partier, hvilket jeg har fuld respekt for at man tager med i betragtning.
Så mange tak for en meget ordentlig behandling af lovforslaget.